Oscar Pistorius-familie: ‘Reg moet sy gang gaan’Arnold Pistorius en sy vrou, Lois. Foto: Alon Skuy/Times Media Group/Pool “Ons neem kennis van die staat se aankondiging. Die reg moet sy gang gaan,” het Arnold Pistorius, Oscar se oom, in ŉ verklaring gesê. Die Nasionale Vervolgingsgesag (NVG) het Maandag bekend gemaak dat hy gaan appelleer teen Pistorius se skuldigbevinding en vonnis. Nathi Mncube, woordvoerder van die NVG, het gesê die appèl rakende Pistorius se skuldigbevinding aan strafbare manslag is gegrond op die interpretasie van die wet. “Die meriete en die nadele van die NVG se argument in hierdie verband sal duidelik word wanneer ons hofdokumente indien vir verlof om te appelleer.” Regter Thokozile Masipa het Pistorius verlede week Dinsdag tot vyf jaar tronkstraf gevonnis. Dit nadat hy skuldig bevind is aan strafbare manslag na die skietdood van sy vriendin Reeva Steenkamp. Mncube het gesê staatsaanklaer Gerrie Nel en adv. Andrea Johnson het regter Thokozile Masipa se uitspraak bestudeer, navorsing gedoen en met regskenners gekonsulteer om vas te stel of daar voldoende gronde was om te appelleer. “Die aanklaers is nou besig om die nodige dokumente voor te berei sodat dit binne die volgende paar dae ingedien kan word,” het Mncube gesê. Pistorius se regspan kon nie onmiddellik vir kommentaar bereik word nie. Klik hier om alle vorige berigte oor Oscar Pistorius op Maroela Media te lees.